Mod ziŋ á ngábə́ tɔá á Babilón, dzwé nâ Yoakim. 2Ńdɔ a ngalúg mīníngá dzwé nâ Suzána, ngɔn Həlkias; á ngábə́ eyə́gan ábəŋ, a mbádagǎ fə Zambá, 3amú bəbonde bóé bə́ ngábə́ bə̄sósōō bə́ bod, ńdɔ̄ fə̄ bə́ ngánâ ngɔn dzabán á mvéndé Mósɛs. 4Yoakim a ngábə́ bələ́ éyə̄gan ábuí ákúmá, ngádan e ngábə́ nyē á fálág, Yúdɛn bə fə́məgə sɔ́ mɔ ábuí á ndá dzīē, amú a ngábə́ luguban a lodo é bɔ́ bə́sə. 5M̀bú tē, bə́ ngátɔ́b bənyia bódó mvíe bə́bɛ̄, ńdɔ bə́ ngátə́le bɔ́ bətsíg mə́dzó. Éḿbɔ ébúg Ńtondôbə dzí yátóban ai bɔ: "Abé lə́ ngásɔ́ á Babilón ábə miǹnǒm mí bod ai bətsíg mə́dzó yā bə́ kada nâ bə́ nə bələ́dē bə́ zēn bə́ ńnam.” 6É bod bá bə́ kadəgə kə á ndá Yoakim; é bod bə́sə̄ bə́ bə̄lə́ mə̄dzó, bə́ ­zaa bɔ́ yēn. 7Ábǒg tólób hālí, hālá bod bə́ man yǎ tsaman, Suzána a zaa a wulu áfūb ńnóm wōē, 8ḿból mīńnōm mí bod mí mí yénə̄ nyé ámǒs ósə anə́ ā kə a wulu nálā, bə́ ngányáŋan fɔ́ɔ́ ai nyé. 9Bə́ dzáá fɔ̄ɔ̄ fəg, təgě fə bəbə yób, bə́ vóán fɔ̄ɔ̄ fə mińtól mí sósōō míé. 10Bɔ́ bə́sə̄ bə́ ngayóŋ ai ngǒŋ miǹson, hədá m̀bɔ́g təge dzɔ məm ényɔ́ ḿbɔ̄g, 11ḿból bə́ ngábə́ wógo osɔ́n ai miǹyian myábán amú bə́ yii nâ bábōmbo ai nyé. 12Ńdɔ̄ hḿ ámǒs ósə, bə́ ndzə́ŋə ai ngul ésə nə́ bə́ yen nyé.